**SOALAN NO. 16**

**PEMBERITAHUAN PERTANYAAN BAGI JAWAPAN LISAN MESYUARAT PERTAMA, DEWAN NEGARA**

**PENGGAL KETIGA, PARLIMEN KETIGA BELAS**

**PERTANYAAN : JAWAB LISAN**

**DARIPADA : TAN SRI MOHD ALI BIN MOHD RUSTAM**

**TARIKH : 23 APRIL 2015 (KHAMIS)**

**SOALAN :**

**Tan Sri Mohd Ali bin Mohd Rustam** minta **MENTERI PEMBANGUNAN WANITA, KELUARGA DAN MASYARAKAT** menyatakan sasaran Kementerian dalam meningkatkan Indeks Kesejahteraan Keluarga (IKK) menjelang tahun 2020 dan apakah faktor-faktor yang boleh menyokong IKK di negara ini.

**JAWAPAN : YB DATO’ SRI ROHANI ABDUL KARIM, MENTERI KEMENTERIAN PEMBANGUNAN WANITA, KELUARGA DAN MASYARAKAT, MALAYSIA**

Tuan Yang Dipertua,

Kementerian Pembangunan Wanita, Keluarga dan Masyarakat (KPWKM) melalui Lembaga Penduduk dan Pembangunan Keluarga Negara (LPPKN) telah melaksanakan Kajian Indeks Kesejahteraan Keluarga Malaysia (IKK-1) pada tahun 2011. Objektif utama kajian ini adalah untuk membina satu set indikator bagi mengukur tahap kesejahteraan keluarga dan seterusnya menghasilkan Indeks Kesejahteraan Keluarga Malaysia.

Melalui kajian ini, satu set indikator kesejahteraan keluarga telah dibangunkan merangkumi tujuh (7) domain iaitu :

1. Hubungan Kekeluargaan,
2. Ekonomi Keluarga,
3. Kesihatan Keluarga,
4. Keselamatan Keluarga,
5. Keluarga dan Komuniti,
6. Keluarga dan Agama/Kerohanian dan
7. Perumahan dan Persekitaran.

Indeks Kesejahteraan Keluarga Malaysia yang dicatatkan pada tahun 2011 adalah sebanyak 7.55 pada skor maksimum 10. Daripada tujuh domain yang telah dikenal pasti, didapati domain Keluarga dan Agama/Kerohanian mencatatkan skor domain tertinggi iaitu 8.25. Ini diikuti oleh skor domain Keluarga dan Komuniti (7.83), Hubungan Kekeluargaan (7.82), Keselamatan Keluarga (7.39), Kesihatan Keluarga (7.38), Keluarga dan Persekitaran (7.28) dan Ekonomi Keluarga (6.90).

Menjelang tahun 2020, Kementerian mensasarkan peningkatan IKK kepada 8.0. Sehubungan itu, antara cadangan yang telah dikemukakan untuk meningkatkan tahap kesejahteraan keluarga di negara ini adalah dengan meningkatkan taraf hidup keluarga, meningkatkan resiliensi keluarga, mengimbangi tuntutan kerja dan keluarga, serta meningkatkan kesedaran mengenai keselamatan keluarga. Di samping itu, KPWKM melalui LPPKN telah melaksanakan sambutan Bulan Keluarga Kebangsaan 1 Malaysia (BKK1M) sejak tahun 2012. BKK1M merupakan salah satu inisiatif Strategi Lautan Biru Kebangsaan (NBOS) yang mengiktiraf bulan November sebagai bulan keluarga. Melalui BKK1M, penerapan nilai kekeluargaan telah dilaksanakan pada setiap aktiviti dan program yang dilaksanakan sebagai satu cara mengukuhkan kesejahteraan keluarga di Malaysia.

Pada Oktober 2014, Unit Perancang Ekonomi (UPE), Jabatan Perdana Menteri (JPM) telah meluluskan sejumlah peruntukan di bawah Rancangan Malaysia Kesepuluh (RMKe-10) untuk menjalankan Kajian Indeks Kesejahteraan Keluarga Malaysia Kedua (IKK-2) pada tahun 2015. Objektif kajian ialah untuk mengemas kini dan menambah baik set indikator bagi mengukur kesejahteraan keluarga yang telah dibangunkan.

Jawapan disediakan oleh:

1. Nama : Connie Remong
2. Jawatan : Penolong Setiausaha
3. Bahagian : Bahagian Dasar, KPWKM
4. No. Tel. : 03-8323 1296 / 014-9248943

Jawapan disemak (1) oleh:

1. Nama : Masni Mustapa Kamarul Basah
2. Jawatan : Ketua Penolong Setiausaha
3. Bahagian : Bahagian Dasar, KPWKM
4. No. Tel. : 03-8323 1299 / 019-7180757

Jawapan disemak (2) oleh:

1. Nama : Puan Zalinah Md. Yusof
2. Jawatan : Timbalan Setiausaha Bahagian Dasar
3. No. Tel. : 03-8323 1313 / 010-890 0227

Jawapan disemak (3) oleh:

1. Nama : Dr. Waitchalla R.R.V. Suppiah
2. Jawatan : Setiausaha Baha gian Dasar
3. No. Tel. : 03-8323 1300 / 019-264 0068

Jawapan disemak (4) oleh:

1. Nama : Encik Wee Beng Ee
2. Jawatan : Timbalan Ketua Setiausaha (Strategik), KPWKM
3. No. Tel. : 03-8323 1004 / 012-372 8112